DEMCO มั่นใจผลงานปี 61 โตแจ่ม หลังตุนแบ็กล็อกแน่น-เดินหน้าประมูลงาน “กฟผ.” เต็มพิกัด
DEMCO มั่นใจผลงานปี 61 โตแจ่ม หลังตุนแบ็กล็อกแน่น-เดินหน้าประมูลงาน “กฟผ.” เต็มพิกัด
10 ก.ย. 2561

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า ภาพรวมผลประกอบการยังเป็นไปตามเป้าหมายที่วางไว้ เนื่องจากปัจจุบันมีงานที่รอรับรู้รายได้ประมาณ 3,131 ล้านบาท ซึ่งสามารถทยอยรับรู้รายได้ในระยะเวลา 2 ปี รวมถึงบริษัทมีแผนจะเดินหน้าประมูลงานใหม่อย่างต่อเนื่อง
โดยขณะนี้ได้เตรียมความพร้อมยื่นประมูลงานติดตั้งสายส่ง และสถานีไฟฟ้าของการไฟฟ้าฝ่ายผลิตแห่งประเทศไทย หรือ กฟผ. โดยมีมูลค่าโครงการออกสู่ตลาดประมาณ 1 หมื่นล้านบาทต่อปี จากมูลค่าโครงการรวมทั้งหมดที่จะเปิดประมูลราว 5-6 หมื่นล้านบาท ภายในระยะเวลา 5 ปี
“มีงานที่คาดว่า บริษัทฯจะเข้าประมูลเพิ่มเติมระหว่างปีนี้ ประกอบด้วยงานของการไฟฟ้าฝ่ายผลิต 10,000 ล้านบาท งานของการไฟฟ้าส่วนภูมิภาค มูลค่าประมาณ 7,000 ล้านบาท การไฟฟ้านครหลวง มูลค่าประมาณ  400 – 500 ล้านบาท และยังมีงานระบบสายไฟเบอร์ออฟติกธุรกิจสื่อสาร มูลค่า 1,200 ล้านบาท โดยบริษัทคาดหวังว่าจะทำให้มีงานในมือรอรับรู้รายได้จำนวนเพิ่มขึ้น” นายพงษ์ศักดิ์ กล่าว
ด้านธุรกิจต่างประเทศ ปัจจุบันอยู่ระหว่างการเสนอราคาโครงการสถานีไฟฟ้าย่อยในสาธารณรัฐแห่งสหภาพเมียนมา ขณะที่โครงการก่อสร้างสถานีไฟฟ้าย่อยใน สปป.ลาว คาดว่าจะก่อสร้างแล้วเสร็จภายในปี 2561  การขยายงานไปต่างประเทศเป็นไปตามนโยบายที่จะลดความเสี่ยงการพึ่งพารายได้จากงานรับเหมาในประเทศเพียงด้านเดียว
ขณะที่ ธุรกิจพลังงานทดแทนปัจจุบันบริษัทฯจะรับรู้ส่วนแบ่งกำไรปีละประมาณ 160 ล้านบาท ซึ่งขณะนี้ยังไม่มีแผนการเข้าลงทุนธุรกิจไฟฟ้าเพิ่มเติม แต่บริษัทจะเน้นงานรับเหมาก่อสร้างด้านวิศวกรรมไฟฟ้าทั้งสถานีไฟฟ้า สายส่งแรงสูง รวมถึงงานพลังงานทดแทนประเภท Private PPA เป็นหลัก
ส่วนแผนการปรับปรุงฐานกังหันลม 26 ฐาน คาดว่าน่าจะแล้วเสร็จภายในปีนี้ โดยอยู่ระหว่างการพิจารณาแบบที่ใช้ในการปรับปรุง ซึ่งจะใช้ระยะเวลาปรับปรุงประมาณ 4 เดือนครึ่ง
อนึ่ง ภาพรวมผลการดำเนินงานในงวดไตรมาส 2/61 มีกำไรสุทธิ 50.51 ล้านบาท เพิ่มขึ้น 128.91 % จากงวดเดียวกันปีก่อน โดยมีรายได้รวม 1,175.44 ล้านบาท เพิ่มขึ้น 24.10 % จากงวดเดียวกันของปีก่อน
ขณะที่งวด 6 เดือนแรกของปี 2561 มีกำไรสุทธิ 128.31 ล้านบาท เพิ่มขึ้น 70.94 % จากงวดเดียวกันของปีก่อน และมีรายได้รวม 2,459.45  ล้านบาทเพิ่มขึ้น 12.58 % สาเหตุที่เติบโตเนื่องจากการรับรู้รายได้งานสายส่งและสถานีไฟฟ้าภาครัฐ ทั้งนี้ในครึ่งปีแรกบริษัทฯ มีรายได้จากการบริการอยู่ที่ 1,922.08ล้านบาท คิดเป็น 78.15 %ของรายได้รวม  ส่วนรายได้จากการขายอยู่ที่ 512.93 ล้านบาท คิดเป็น 21.85 % ของรายได้รวม